กองบัญชาการตำรวจนครบาล ตั้งจุดตรวจร่วม จำนวน 6 จุด ป้องกันการเคลื่อนย้ายแรงงาน
พลตำรวจโท ภัคพงศ์ พงษ์เภตรา ผู้บัญชาการตำรวจนครบาล เปิดเผยว่า จากการประชุมร่วมระหว่างตำรวจนครบาลและกรุงเทพมหานคร เมื่อวันที่ 27 มิถุนายนที่ผ่านมา ที่ประชุมมีมติเห็นชอบให้มีการตั้งจุดตรวจโควิด-19 จำนวน 6 จุด เพื่อป้องกันการเคลื่อนย้ายแรงงานออกนอกพื้นที่กรุงเทพมหานคร ได้แก่ ใต้สะพานข้ามแยกมหานคร ถนนสุวินทวงศ์ ขาออก  พื้นที่สถานีตำรวจนครบาลลำผักชี / ตรงข้ามร้านอาหารครัวเจ้ง๊อ ถนนบางนาตราด ขาออก พื้นที่สถานีตำรวจนครบาลบางนา / ใต้สะพานข้ามแยกพุทธมณฑล สาย 3 ถนนบรมราชชนนี ขาออก พื้นที่สถานีตำรวจนครบาลธรรมศาลา / หน้าสำนักงานเขตหนองแขม ถนนเพชรเกษม ซอย 70 ขาออก พื้นที่สถานีตำรวจนครบาลหนองค้างพลู / หน้าปั๊มน้ำมันบางจาก กม.4.5 ถนนพระราม 2 ขาออก พื้นที่สถานีตำรวจนครบาลแสมดำ และบริเวณหน้าสถานีรถไฟดอนเมือง ถนนวิภาวดีรังสิต ขาออก พื้นที่สถานีตำรวจนครบาลวิภาวดี รวม 6 จุด โดยแต่ละจุดจะใช้กำลังตำรวจ 4 นาย ทหาร 4 นาย เทศกิจ 2 นายต่อผลัด โดยเริ่มตั้งจุดตรวจ ตั้งแต่วันที่ 28 มิถุนายน 2564 เวลา 16.00 น. เป็นต้นไป